《二十七日复雪用东坡聚星堂雪韵禁物体作诗约》
宋代·赵蕃

温风忽来振柯叶，翻覆手间重变雪。
天公作事岂容料，坐使南人惊旷绝。
朝来送客到江浒，冻骨凛凛吹欲折。
归来席户已迷漫，芋火拨残灰没灭。
眼中所历要摹写，拙笔难书非被掣。
叩门好事忽有饷，一盏径能生脸缬。
昌黎咏雪故雄健，取喻未免收琐屑。
争如欧苏两仙伯，一白邂遮群愧瞥。
我今困客乃自困，韩非说难竟死说。
戏诗还与作官同，大错知合几州铁。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。